|  |  |
| --- | --- |
|  | REPUBLIKA HRVATSKA |
|  |  KOPRIVNIČKO - KRIŽEVAČKA ŽUPANIJAŽupanijska skupština**Antikorupcijsko povjerenstvo****Koprivničko-križevačke županije** |
|  |  |

KLASA: 029-02/23-02/2

URBROJ: 2137-02/05-23-1

Koprivnica, 31. siječnja 2023.

**IZVJEŠĆE O RADU ANTIKORUPCIJSKOG POVJERENSTVA**

**KOPRIVNIČKO-KRIŽEVAČKE ŽUPANIJE ZA 2022. GODINU**

Odlukom o osnivanju Antikorupcijskog povjerenstva Koprivničko-križevačke županije („Službeni glasnik Koprivničko–križevačke županije“, broj 17/13 i 17/22) (u daljnjem tekstu: Odluka) Županijska skupština Koprivničko-križevačke županije (u daljnjem tekstu: Županijska skupština) osnovala je Antikorupcijsko povjerenstvo Koprivničko-križevačke županije (u daljnjem tekstu: Antikorupcijsko povjerenstvo), kao savjetodavno tijelo Županijske skupštine za praćenje i suzbijanje korupcije na području Koprivničko-križevačke županije te kao drugostupanjsko tijelo za praćenje primjene Kodeksa ponašanja članova Županijske skupštine Koprivničko-križevačke županije. Cilj osnivanja Antikorupcijskog povjerenstva je poticanje odgovornosti u obavljanju javnih dužnosti, otvorenost vlasti i odlučivanja te sprječavanje korupcije.

 Županijska skupština imenovala je Rješenjem o imenovanju članova Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“, broj 17/21, 25/21, 17/22 i 26/22) članove Antikorupcijskog povjerenstva koje djeluje u sastavu:

1. Željko Pintar iz Koprivnice, iz redova predstavničke većine zastupljene u Županijskoj skupštini Koprivničko-križevačke županije,
2. Siniša Fabijanec iz Koprivnice, iz redova predstavničke manjine zastupljene u Županijskoj skupštini Koprivničko-križevačke županije,
3. Jadranka Lakuš iz Koprivnice, iz redova predstavničke manjine zastupljene u Županijskoj skupštini Koprivničko-križevačke županije,
4. Renata Glavica iz Koprivnice, iz reda udruga,
5. Vlatka Grotić-Samaržija iz Koprivnice, iz reda gospodarstva.

6. Zlatko Friščić iz Koprivnice, iz reda sindikata,

7. Marija Halaček iz Molvi, iz reda obrazovanja,

8. Mario Periša iz Koprivnice, iz reda javnih, znanstvenih i stručnih djelatnika.

Članovi Antikorupcijskog povjerenstva na konstituirajućoj sjednici održanoj 29. rujna 2021. godine jednoglasno su izabrali za predsjednicu Renatu Glavicu te za zamjenicu predsjednice Vlatku Grotić-Samaržija.

**Antikorupcijsko povjerenstvo provelo je sljedeće aktivnosti u proteklom razdoblju:**

1. **AKCIJSKI PLAN SPRJEČAVANJA KORUPCIJE U KOPRIVNIČKO- KRIŽEVAČKOJ ŽUPANIJI**

Županijska skupština je, na prijedlog Antikorupcijskog povjerenstva, na 5. sjednici održanoj 15. veljače 2022. donijela Akcijski plan sprječavanja korupcije u Koprivničko-križevačkoj županiji za razdoblje od 2022. do 2024. godine (u daljnjem tekstu: Akcijski plan).

Akcijski plan je donijet u cilju suzbijanja korupcije i nulte tolerancije prema korupciji na razini lokalne i područne (regionalne) samouprave.

Provođenje programskog pristupa suzbijanja korupcije usklađeno je s državnom antikorupcijskom politikom, koja je sadržana u Strategiji sprječavanja korupcije za razdoblje od 2021. do 2030. godine („Narodne novine“ broj 120/21.) te koja predstavlja pravni okvir i orijentaciju za poduzimanje aktivnosti u suzbijanju korupcije na području Koprivničko-križevačke županije.

U Akcijskom planu sadržane su mjere za suzbijanje korupcije, s ciljem jačanja odgovornosti i transparentnosti u radu predstavničkih i izvršnih tijela Koprivničko-križevačke županije te podizanja javne svijesti o štetnosti korupcije promovirajući integritet i vladavinu prava kao najvišu društvenu vrijednost. Cilj mjera je, također, informiranje i ohrabrivanje građana o načinima prijave slučajeva korupcije i sumnje na koruptivne radnje, poticanje suradnje s drugim jedinicama lokalne i područne (regionalne) samouprave i nevladinim organizacijama.

1. **ETIČKI KODEKS NOSITELJA POLITIČKIH DUŽNOSTI U KOPRIVNIČKO-KRIŽEVAČKOJ ŽUPANIJI**

Antikorupcijsko povjerenstvo je u svom prvom sastavu predložilo donošenje Etičkog kodeksa nositelja političkih dužnosti u Koprivničko-križevačkoj županiji (u daljnjem tekstu: Etički kodeks). Županijska skupština je Etički kodeks donijela na 14. sjednici održanoj 5. svibnja 2015. godine.

Na 7. sjednici održanoj 14. lipnja 2022. Županijska skupština je donijela Izmjene Etičkog kodeksa nositelja političkih dužnosti u Koprivničko-križevačkoj županiji.

Etički kodeks primjenjuje se na župana Koprivničko-križevačke županije, zamjenika župana Koprivničko-križevačke županije i članove radnih tijela koje osniva župan Koprivničko-križevačke županije, za vrijeme obnašanja dužnosti na koju su izabrani.

Cilj donošenja je utvrđenje okvira etičkih načela i normi ponašanja nositelja političkih dužnosti u Koprivničko-križevačkoj županiji, a koji su u skladu sa postojećim zakonodavstvom, propisima i načelima odgovorne javne uprave.

1. **KODEKS PONAŠANJA ČLANOVA ŽUPANIJSKE SKUPŠTINE KOPRIVNIČKO-KRIŽEVAČKE ŽUPANIJE**

Županijska skupština je na 7. sjednici održanoj 14. lipnja 2022. donijela Kodeks ponašanja članova Županijske skupštine Koprivničko-križevačke županije (u daljnjem tekstu: Kodeks) kojim se uređuju temeljna etička načela djelovanja, pravila ponašanja članova Županijske skupštine i članova njezinih rednih tijela, osobno prihvaćanje Kodeksa, sprječavanje sukoba interesa između privatnog i javnog interesa, tijela i način praćenja primjene Kodeksa te druga pitanja od značaja za sprječavanje sukoba interesa.

 Cilj Kodeksa je uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti.

 Primjenu Kodeksa prati Etičko povjerenstvo u prvom stupnju i Antikorupcijsko povjerenstvo u drugom stupnju.

 Za povredu odredaba Kodeksa Županijska skupština može izreći opomenu, dati upozorenje ili preporuku obvezniku za otklanjanje uzroka postojanja sukoba interesa odnosno za usklađivanje načina djelovanja obveznika s odredbama Kodeksa. Protiv odluke Županijske skupštine obveznik Kodeksa i podnositelj prijave mogu u roku od 8 dana od dana primitka odluke podnijeti prigovor Antikorupcijskom povjerenstvu. Antikorupcijsko povjerenstvo može odbiti prigovor i potvrditi odluku Županijske skupštine ili uvažiti prigovor i preinačiti ili poništiti odluku Županijske skupštine.

 Članovi Antikorupcijskog povjerenstva upoznati su sa odredbama Kodeksa te su potpisali izjave o njegovom prihvaćanju.

1. **ETIČKI KODEKS SLUŽBENIKA I NAMJEŠTENIKA UPRAVNIH TIJELA KOPRIVNIČKO-KRIŽEVAČKE ŽUPANIJE**

Antikorupcijsko povjerenstvo je u svom prvom sastavu predložilo Županu donošenje Etičkog kodeksa službenika i namještenika upravnih tijela Koprivničko-križevačke županije. Župan je prihvatio prijedlog za donošenje Etičkog kodeksa te ga je donio 3. ožujka 2015. godine (objavljen u „Službenom glasniku Koprivničko-križevačke županije“, broj 4/15). Predmetnim Etičkim kodeksom uređuju se pravila dobrog ponašanja službenika i namještenika u službi u upravnim tijelima Koprivničko-križevačke županije, utemeljena na Ustavu, zakonima i drugim propisima Republike Hrvatske, pravilima struke i široko prihvaćenim dobrim običajima, kako u odnosu s korisnicima usluga, tako i u međusobnim odnosima službenika i namještenika te u osiguranju poštovanja zajamčenih prava istih.

1. **ETIČKI KODEKS ANTIKORUPCIJSKOG POVJERENSTVA KOPRIVNIČKO-KRIŽEVAČKE ŽUPANIJE**

Etičkim kodeksom Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“ broj 8/18.) utvrđena su prava i obveze članova Antikorupcijskog povjerenstva te temeljna načela koja se pridržavaju u svom radu na sprječavanju i borbi protiv korupcije. Članovi Antikorupcijskog povjerenstva potpisali su izjave kojima prihvaćaju Etički kodeks Antikorupcijskog povjerenstva Koprivničko-križevačke županije.

1. **RAZMATRANJE PRISTIGLIH PRIJAVA NA SUMNJU POSTOJANJA KORUPCIJE**

Antikorupcijsko povjerenstvo tijekom 2022. godine zaprimilo je jednu prijavu na sumnju postojanja korupcije.

**7. ANTIKORUPCIJKI PROGRAM ZA USTANOVE KOJIMA JE OSNIVAČ KOPRIVNIČKO-KRIŽEVAČKA ŽUPANIJA**

Antikorupcijsko povjerenstvo predložilo je Županijskoj skupštini donošenje Antikorupcijskog programa za ustanove kojima je osnivač Koprivničko-križevačka županija za razdoblje od 2022. do 2024. godine (u daljnjem tekstu: Antikorupcijski program). Županijska skupština je na 7. sjednici održanoj 14. lipnja 2022. donijela predloženi Antikorupcijski program.

Antikorupcijskim programom nalaže se nadležnim tijelima ustanova da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse te da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije.

**8. KREATIVNI NATJEČAJ "** **MOJA ŽUPANIJA BEZ KORUPCIJE"**

 **i**

**9. OBILJEŽAVANJE MEĐUNARODNOG DANA BORBE PROTIV KORUPCIJE 9. PROSINCA**

**Antikorupcijsko povjerenstvo 2022. godine raspisalo je kreativni natječaj pod nazivom** „MOJA ŽUPANIJA BEZ KORUPCIJE“ (u daljnjem tekstu: Natječaj) koji se provodi s ciljem podizanja svijesti o važnosti uloge građana i uloge osobne odgovornosti u stvaranju društva s nultom tolerancijom na korupciju.

Natječaj je bio otvoren za sudjelovanje svim učenicima osnovnih i srednjih škola na području Koprivničko-križevačke županije, bez obzira na dob, razred i vrstu srednje škole koju pohađaju u školskoj godini 2022./2023. te je trajao od 3. listopada 2022. godine do 15. studenoga 2022. godine.

**Na Natječaju je sudjelovalo ukupno 22 škole. Pristiglo je ukupno 83 rada (likovnih, literarnih i video), sudjelovalo je 121 učenik te 28 mentora.**

**U susret obilježavanju Međunarodnog dana borbe protiv korupcije – 9. prosinca, 8. prosinca 2022. godine održano je svečano uručenje nagrada i zahvalnica za sudjelovanje na Natječaju. Nagrade učenicima i mentorima uručio je župan Darko Koren i predsjednica Antikorupcijskog povjerenstva Renata Glavica.**

**10. RASPISIVANJE NATJEČAJA ZA IZRADU EDUKATIVNOG-PROMOTIVNOG LETKA ANTIKORUPCIJSKOG POVJERENSTVA**

 **Antikorupcijsko povjerenstvo je raspisalo natječaj za izradu kreativnog rješenja i grafičkog dizajna edukativno-promotivnog letka Antikorupcijskog povjerenstva Koprivničko-križevačke županije. Cilj natječaja je bio osigurati promotivni materijal koji će doprinijeti promociji podizanja svijesti o važnosti uloge građana i uloge osobne odgovornosti u stvaranju društva s nultom tolerancijom na korupciju. Budući da su se na natječaj mogli prijaviti studenti koji studiraju na visokim učilištima (sveučilišta, veleučilišta i visoke škole) sa sjedištem na području Koprivničko-križevačke županije ili studenti koji imaju prebivalište na području Županije, kroz sudjelovanje na natječaju se je željelo potaknuti ovu ciljanu populaciju na promišljanje o problemu korupcije i njegovu rješavanju.**

 **Natječaj je bio otvoren od 1.rujna do 9. prosinca 2022. godine. Na natječaj su prijavljena samo tri rada od strane dvije prijaviteljice. Antikorupcijsko povjerenstvo je zaključilo da će se natječaj ponoviti, odnosno da će se dodatnim metodama i alatima nastojati osigurati veća uključenost ciljane populacije u izradu ovog promotivnog materijala.**

1. **PLAN RADA ZA 2023. GODINU**

Antikorupcijsko povjerenstvo donijelo je Plan rada za 2023. godinu u okviru financijskih sredstava osiguranih Proračunom Koprivničko-križevačke županije za 2023. godinu i projekcijama za 2024. i 2025. godinu („Službeni glasnik Koprivničko-križevačke županije“ broj 36/22) u iznosu od 3.982,00 EUR.

**ANTIKORUPCIJSKO POVJERENSTVO**

**KOPRIVNIČKO-KRIŽEVAČKE ŽUPANIJE**